Diari Oficial de la Generalitat Valenciana


Sumari del DOGV 8783, del 07-04-2020 (2020/2828)

RESOLUCIÓ de 6 d'abril de 2020, de la Consellera de Sanitat Universal i Salut Pública, per la qual es determinen els serveis essencials de determinats centres i serveis, en l'àmbit de la Comunitat Valenciana, amb motiu del Covid-19.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8783

Data del DOGV
:   07-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2828


Data del document
:   06-04-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * política sanitària
    * legislació
    * cura de la salut
    * malaltia infecciosa
    * assistència social
    * estat d'emergència
    * salut pública
    * epidèmia
    * benestar social
    * cura d'infermeria

RESOLUCIÓ de 6 d'abril de 2020, de la Consellera de Sanitat Universal i Salut Pública, per la qual es determinen els serveis essencials de determinats centres i serveis, en l'àmbit de la Comunitat Valenciana, amb motiu del Covid-19. [2020/2828]  
ANTECEDENTS DE FET  
  
Amb motiu de la situació d'emergència de salut pública ocasionada pel Covid-19, que l'Organització Mundial de la Salut va elevar a pandèmia internacional el passat 11 de març de 2020, el Govern va acordar declarar, mitjançant Reial decret 463/2020, de 14 de març, l'estat d'alarma per a la gestió de la situació de crisi sanitària en tot el territori nacional, amb fonament en les actuals circumstàncies extraordinàries, i que constitueixen, sens dubte, una crisi sanitària sense precedents i d'enorme magnitud.  
L'Ordre del Ministeri de Sanitat SND/310/2020, de 31 de març, publicada en el BOE núm. 91 d'1 d'abril de 2020, estableix com a serveis essencials, determinats centres, serveis i establiments sanitaris que es detallen en el seu annex i determina, respecte a alguns d'ells, que han de ser considerats com a servei essencial mentre siguen així considerats per part de l'autoritat sanitària de la comunitat autònoma en la qual estiguen situats.  
  
FONAMENTS DE DRET  
  
L'article 26.1 de la Llei 14/1986, de 25 d'abril, General de Sanitat, en el seu últim incís, faculta a les autoritats sanitàries a adoptar quantes mesures preventives considere sanitàriament justificades. L'article 29.3 de la citada Llei 14/1986, de 25 d'abril, estableix que quan la defensa de la salut de la població ho requerisca, les Administracions Sanitàries competents podran establir règims temporals i excepcionals de funcionament dels centres, serveis i establiments sanitaris.  
L'Ordre del Ministeri de Sanitat SND/310/2020, de 31 de març, per la qual s'estableixen com a serveis essencials, determinats centres, serveis i establiments sanitaris (BOE 01/04/2020).  
Per això, de conformitat amb l'article 26.1 i 29.3 de Llei 14/1986, de 25 d'abril, General de sanitat, i les atribucions que em confereix el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat.  
  
RESOLC  
  
Primer  
Considerar com a servei essencial, a més dels centres, serveis i establiments sanitaris considerats essencials en l'ordre del Ministeri de Sanitat SND/310/2020, de 31 de març, els següents centres i serveis sanitaris, en l'àmbit de la Comunitat Valenciana:  
- O.4.8.9 Centres mòbils d'assistència sanitària: tots els que traslladen mitjans personals i tècnics amb la finalitat de realitzar activitats sanitàries essencials.   
- D.1.5.41 Altres centres especialitzats: tots els que, considerats com a tals per la seua autorització sanitària, realitzen activitat sanitària per a resoldre problemes de salut que puguen tindre una evolució desfavorable si es demora el seu tractament.  
- C.2.90 Altres proveïdors d'assistència sanitària sense internament: tots els que, considerats com a tals per la seua autorització sanitària, realitzen activitat sanitària per a resoldre problemes de salut que puguen tindre una evolució desfavorable si es demora el seu tractament.  
- C.3 Serveis sanitaris integrats en una organització no sanitària: els serveis sanitaris integrats en centres de tercera edat, de persones discapacitades, de menors, de malalts mentals, de drogodependents i en centres penitenciaris, i tots els que, considerats com a tals per la seua autorització sanitària, realitzen activitat sanitària per a resoldre problemes de salut que puguen tindre una evolució desfavorable si es demora el seu tractament.  
  
Segon  
Les consultes d'altres professionals sanitaris són considerades com a servei essencial a l'efecte de realitzar l'activitat sanitària necessària per a resoldre problemes de salut que puguen tindre una evolució desfavorable si es demora el seu tractament, de conformitat amb l'apartat seté de l'Ordre SND/232/2020, de 15 d'abril, per la qual s'adopten mesures en matèria de recursos humans i mitjans per a la gestió de la situació de crisi sanitària ocasionada pel Covid-19.  
  
Tercer  
La vigència d'aquestes mesures es mantindran mentre estiga en vigor el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel Covid-19.  
  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà al de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la Jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 6 d'abril de 2020.- La consellera de Sanitat Universal i Salut Pública: Ana Barceló Chico.